吳節推趙楊子曹器遠趙子野携具用韻謝之
作者：陳造
朝代：宋

paragraphs: 平日從俊遊，寂寂坐多病。
犯床漫飛埃，瑶笙罷重請。
昔遊喜復到，風物他日盛。
坡恐名燕支，樓亦詫端正。
新交間舊友，氣合宮羽應。
譚麈冰霜厲，筆陣鵝鸛勁。
吏隠分樂地，與世不好徑。
拔貧辦一歡，挾貴輕百乘。
四豪載酒過，講德珠璧映。
歌奏雲近人，舞罷鸞顧鏡。
酬酢忘主賓，笑語似紛競。
朱樓識阿盼，白酒醉師命。
明朝耐殘酲，江聲醒幽聽。
此樂謫仙後，同異君試訂。
四豪成風手，可但隻字警。
我投詩社名，拜手敢貌敬。